Mej. SA se top-3 verteenwoordig hiér internasionaalMej. SA se top-3: Thato, Shudufhadzo, en Natasha (Foto: Mej. SA Organisasie) Mej. Suid-Afrika se topdrie finaliste sal vir die eerste keer Suid-Afrika by drie eerder as slegs twee internasionale skoonheidskompetisies verteenwoordig. Die Mej. Suid-Afrika-organisasie het in die verlede slegs die wenner en die naaswenner na Mej. Heelal en Mej. Wêreld gestuur, na gelang van waar hulle die beste inpas. Vanjaar sal ŉ derde wenner egter ook na die Mej. Supranasionaal-kompetisie gestuur word. Mej. Suid-Afrika 2020, Shudufhadzo Musida, sal Suid-Afrika op die Mej. Wêreld-verhoog verteenwoordig. Die Mej. Suid-Afrika-organisasie hoop dat sy in die voetspore van Rolene Strauss, Anneline Kriel en Penelope Coelen sal trap, wat die gesogte titelkroon in 2014, 1974 en 1958 gedra het. Die naaswenner, Thato Mosehle, sal aan die Mej. Supranasionaal-kompetisie deelneem en só die eerste deelnemer onder die amptelike Mej. Suid-Afrika-vaandel word om dit te doen. Mej. Suid-Afrika, Zozibini Tunzi, as Mej. Heelal. (Foto: Miss SA/Instagram) Natasha Joubert, wat derde geëindig het, sal deelneem aan die Mej. Heelal-kompetisie, waar Suid-Afrika ŉ baie goeie naam het. Zozibini Tunzi, Mej. Suid-Afrika 2019, is as verlede jaar se Mej. Heelal aangewys en Tamaryn Green, Mej. Suid-Afrika 2018, was die vorige jaar die naaswenner by die Mej. Heelal-kompetisie. Demi-Leigh Nel-Peters het ook in 2017 met die Mej. Suid-Afrika- en daarna die Mej. Heelal-titel gespog. Stephanie Weil, uitvoerende hoof van die Mej. Suid-Afrika-organisasie, sê hulle glo vanjaar se drie kandidate gaan hulle goed van hul taak kwyt. “Ons is verheug om hierdie drie pragtige vroue te sien skitter. Ons glo dat ons die perfekte kandidate vir elke kompetisie gekies het en dat hulle besonder goed gaan vaar. Ons hoop vir meer as een titel,” sê sy. In normale omstandighede sou die kompetisies vanjaar reeds plaasgevind het, maar weens die Covid-19-pandemie is al die kompetisies tot 2021 uitgestel.